ଦିଲ୍ଲୀ ବିସ୍ଫୋରଣରେ ଇରାନ୍ ଲିଙ୍କ୍ ! 'ପରମାଣୁ ବ୘ଜ୍ଞାନିକଙ୍କ ହତ୍ୟାର ପ୍ରତିଶୋଧ ନିଆଯିବ, ଆଗକୁ ପରିଣତି ଭୟଙ୍କର ହେବ' - Prameya News7\nଦିଲ୍ଲୀ ବିସ୍ଫୋରଣରେ ଇରାନ୍ ଲିଙ୍କ୍ ! 'ପରମାଣୁ ବ୘ଜ୍ଞାନିକଙ୍କ ହତ୍ୟାର ପ୍ରତିଶୋଧ ନିଆଯିବ, ଆଗକୁ ପରିଣତି ଭୟଙ୍କର ହେବ'\nନୂଆଦିଲ୍ଲୀ ୩୦/୦୧ : ଦିଲ୍ଲୀରେ ଇସ୍ରାଏଲ ଦୂତାବାସ ନିକଟରେ ହୋଇଥିବା IED ବିସ୍ଫୋରଣ ଘଟଣାରେ ନୂଆ ନୂଆ ତଥ୍ୟ ସାମ୍ନାକୁ ଆସୁଛି । ଜାତୀୟ ତଦନ୍ତକାରୀ ସଂସ୍ଥା (NIA) ଦ୍ବାରା ଏହାର ତଦନ୍ତ ଜାରି ରହିଛି । ଦିଲ୍ଲୀ ପୋଲିସର ସ୍ପେଶାଲ ସେଲ୍ ଏବଂ କ୍ରାଇମବ୍ରାଞ୍ଚ ଟିମ୍ ମଧ୍ୟ ତଦନ୍ତରେ ସାମିଲ ହୋଇଛନ୍ତି । ଏହାରି ମଧ୍ୟରେ ଜୈଶ-ଉଲ-ହିନ୍ଦ୍ ନାମକ ସଂଗଠନ ଦିଲ୍ଲୀ ସ୍ଥିତ ଇସ୍ରାଏଲ ଦୂତାବାସ ନିକଟରେ ହୋଇଥିବା ବିସ୍ଫୋରଣ ପାଇଁ ନିଜକୁ ଦାୟୀ କରିଛି । କିନ୍ତୁ ଏହା କେଉଁ ସଂଗଠନ, ଏହି ସଂଗଠନ କାହା ସହିତ ଲିଙ୍କ୍ରେ ଅଛି ଏହାର ତଦନ୍ତ, ଯାଞ୍ଚ ଏଜେନ୍ସିମାନେ ଜାରି ରଖିଛନ୍ତି ।\nଯାଞ୍ଚ ଏଜେନ୍ସିମାନଙ୍କ ତଦନ୍ତ ମଧ୍ୟରେ ଆଉ ଏକ ତଥ୍ୟ ସାମ୍ନାକୁ ଆସିଛି । ଦିଲ୍ଲୀରେ ଇସ୍ରାଏଲ ଦୂତାବାସ ନିକଟରେ ହୋଇଥିବା ବିସ୍ପୋରଣରେ ଇରାନ୍ ଲିଙ୍କ୍ ଥିବା ତଥ୍ୟ ସାମ୍ନାକୁ ଆସିବାରେ ଲାଗିଛି । ବିସ୍ଫୋରଣସ୍ଥଳରୁ ଏକ ଚିଠି ଜବତ କରିଛନ୍ତି ଯାଞ୍ଚ ଟିମ୍ । ଯେଉଁଥିରେ ଲେଖାଅଛି ଯେ, 'ଏହା କେବଳ ଟ୍ରେଲର ଥିଲା' । ଏହା ସହିତ ଉକ୍ତ ଚିଠିରେ ଦୁଇଜଣ ଇରାନୀୟଙ୍କ ହତ୍ୟା ବାବଦରେ ମଧ୍ୟ ଲେଖାଯାଇଛି । ଉକ୍ତ ଚିଠିରେ ଲେଖାଯାଇଛି, 'ସୈନ୍ୟ କମାଣ୍ଡର ଜେନେରାଲ କାସିମ୍ ସୁଲେମାନୀ ହତ୍ୟାର ପ୍ରତିଶୋଧ ନେବେ । ଏହା ସହିତ ପରମାଣୁ ବୈଜ୍ଞାନିକ ଆର୍ଦେଶିରଙ୍କ ହତ୍ୟାର ମଧ୍ୟ ପ୍ରତିଶୋଧ ନିଆଯିବ' ।\nସୂଚନାଯୋଗ୍ୟ, ଇରାନର ପ୍ରଖ୍ୟାତ ପରମାଣୁ ବୈଜ୍ଞାନିକ ଆର୍ଦେଶିରଙ୍କୁ ଡ୍ରୋନ୍ ଗନ୍ ଦ୍ବାରା ଗୁଳିକରି ହତ୍ୟା କରାଯାଇଥିଲା । ଏଥିପାଇଁ ଇସ୍ରାଏଲକୁ ଦାୟୀ କରିଥିଲା ଇରାନ୍ । ୩୦ ନଭେମ୍ବର ୨୦୨୦ରେ ଇରାନ ପରମାଣୁ ବୈଜ୍ଞାନିକଙ୍କୁ ଡ୍ରୋନ୍ ଗନ୍ ଦ୍ବାରା ହତ୍ୟା କରାଯାଇଥିଲା ।\nଦିଲ୍ଲୀରେ ପ୍ରାୟ ୮ ବର୍ଷ ପରେ କୌଣସି ବଡ ଧରଣା ବିସ୍ଫେରଣ ହୋଇଛି । ଶେଷ ଥର ପାଇଁ ୧୩ ଫେବୃୟାରୀ ୨୦୧୨ରେ ବିସ୍ଫୋରଣ ହୋଇଥିଲା । ଏହି ବିସ୍ଫୋରଣରେ ଇସ୍ରାଏଲ ଦୂତାବାସର ୪ଜଣ ଆହତ ହୋଇଥିଲେ । ଏହା ପୂର୍ବରୁ ୭ ଡିସେମ୍ବର ୨୦୧୧ରେ ଦିଲ୍ଲୀ ହାଇକୋର୍ଟ ବାହାରେ ବିସ୍ଫୋରଣ ହୋଇଥିଲା । ଏହି ବିସ୍ଫୋରଣରେ ୧୧ ଜଣଙ୍କର ମୃତ୍ୟୁ ଘଟିଥିଲା ଏବଂ ପ୍ରାୟ ୮୦ ଜଣ ଆହତ ହୋଇଥିଲେ ।
